2010
Tapahtumia > Marraskuu

2. marraskuuta – Yhdysvaltain kongressin välivaalit
2. marraskuuta – Japani kutsui suurlähettiläänsä kotiin Moskovasta presidentti Dmitri Medvedevin vierailtua kiistellyillä Kuriilien saarilla. Neuvostoliitto oli liittänyt aiemmin Japanille kuuluneet neljä saariryhmän eteläisintä saarta omiin alueisiinsa toisen maailmansodan jälkeen ja Japani oli siitä lähtien toistuvasti vaatinut niiden palauttamista.
4. marraskuuta – 61 matkustajaa ja seitsemän miehistön jäsentä sai surmansa matkustajakoneen maahansyöksyssä Kuubassa.
7. marraskuuta – Myanmarin vaalit. 78 % äänistä keräsi Thein Seinin johtama USDP-puolue, joka perustettiin sotilashallituksen USDA-joukkojärjestön seuraajaksi. Entisen sosialistipuolue BSPP:n pohjalta perustettu NUP ja Aung San Suu Kyin NLD:n jäsenten perustama NDF saivat 2–3 %.
7. marraskuuta – Guinean presidentinvaalien toinen kierros. Korkein oikeus vahvisti vaalin voittajaksi Alpha Condén joulukuun alussa.
10. marraskuuta – Microsoftin Kinect-liikkeentunnistussysteemi ilmestyi EU:n alueella Xbox 360 ‑konsolille.
12. marraskuuta – Satakunnan käräjäoikeus tuomitsi ulvilalaisen Anneli Auerin elinkautiseen vankeuteen puolisonsa Jukka S. Lahden surmasta. Auerin asianajaja ilmoitti valittavansa päätöksestä Vaasan hovioikeuteen.
13. marraskuuta – Vasemmistoliiton kansanedustaja Esko-Juhani Tennilä ilmoitti jättävänsä eduskunnan vuoden 2011 vaaleissa. Tennilä oli ollut eduskunnan jäsen vuodesta 1975 ja oli kokoomuksen Ilkka Kanervan kanssa pisimpään yhtäjaksoisesti istunut kansanedustaja. Molemmat olivat olleet mukana 36 valtiopäivillä.
14. marraskuuta – Formula 1 ‑kausi 2010 päättyi Abu Dhabin kisaan Yas Marinan radalla. Kilpailun ja samalla myös mestaruuden voitti Sebastian Vettel.
14. marraskuuta – Ruotsin sosialidemokraattisen puolueen puheenjohtaja Mona Sahlin ilmoitti jättävänsä paikkansa.
14.–15. marraskuuta – Suomen evankelis-luterilaisen kirkon seurakuntavaalit. Äänestysprosentiksi tuli noin 17 %. 16–18-vuotiailla, jotka saivat äänestää ensimmäistä kertaa, äänestysprosentti oli 14,5 %.
16. marraskuuta – Prinssi William ja Kate Middleton julkistivat kihlauksensa.
19.–20. marraskuuta – Nato järjesti kaksipäiväisen huippukokouksen Lissabonissa. Kokouksessa sovittiin ohjuskilven rakentamisesta Eurooppaan. Kokouksessa hyväksyttiin myös salainen suunnitelma Baltian puolustamisesta Venäjää vastaan. Paikalla olivat mm. Barack Obama, Dmitri Medvedev ISAF-operaatioon liittyen Hamid Karzai, Tarja Halonen, ulkoministeri Alexander Stubb ja puolustusministeri Jyri Häkämies. Rajaviranomaiset estivät maahanpääsyn yli sadalta rauhanaktivistilta.
22. marraskuuta – Tampereen keskustassa sijaitsevassa pizzeria Julietissa syttyi räjähdysmäinen tulipalo, joka surmasi kolme ihmistä. Teko osoittautui myöhemmin tuhopoltoksi, jonka motiiviksi epäiltiin vakuutuspetoksen yritystä. Rikoksentekijät tuomittiin myöhemmin 9–11 vuoden vankeusrangaistuksiin.
22. marraskuuta – Kevytrakenteinen kävelysilta romahti tielle Helsingin Laajasalossa, kun sillan alitse ajaneen kuorma-auton nosturi osui siihen. Silta murskasi romahtaessaan kuorma-autoa vastaan tulleen pakettiauton, jonka kuljettaja sai surmansa. Romahtaneen sillan alle jäi myös invataksi. Kuorma-auton kuljettaja sekä invataksin kuljettaja ja matkustaja loukkaantuivat.
23. marraskuuta – Pohjois-Korean tykistö tulitti Etelä-Korealle kuuluvaa saarta Etelä-Korean länsirannikolla. Kahden sotilaan ja kahden siviilin ilmoitettiin saaneen surmansa sekä parinkymmenen henkilön loukkaantuneen. Etelä-Korea vastasi tulitukseen. Välikohtaus tuomittiin maailmalla jyrkästi ja sitä kuvattiin yhdeksi vakavimmista selkkauksista maiden välillä Korean sodan jälkeen.
24. marraskuuta – Paperiliitto päätti siirtää puheenjohtaja Jouko Ahosen toistaiseksi syrjään tehtävistään tämän eläkeyhtiöiden johtajien suuria palkkioita puolustaneiden lausuntojen vuoksi.
28. marraskuuta – Verkkosivusto Wikileaks julkaisi ensimmäiset Yhdysvaltain salaisista diplomaattisista sähkeistä. Samaan aikaan materiaalia julkaisivat lehdet New York Times, Le Monde, Der Spiegel, The Guardian ja El Pais. Wikileaks joutui välittömästi palvelunestohyökkäysten kohteeksi.